Բարեբախտաբար, այդ լեռնային շրջաններում վաղ սկսվող ձմեռը կստիպեր զորքերին ամրանալ իրենց դիրքերում։ Դա մի քանի ամսվա դադար կպարգևեր, որը պետք կլիներ օգտագործել, քանի որ ըստ գերմանական հետախուզական ծառայությունների տվյալների, ռուսները պատրաստվում էին գարնանը ռազմական գործողություններ սկսել Սվասի ու Խարբերդի շրջաններում, որոնք համաձայնեցված էին անգլիացիների գործողությունների հետ Միջագետքում։ Իսկ ամենավատն այն էր, որ Սև ծովի ռուսական նավատորմիղը փորձելու էր գրավել Բոսֆորի նեղուցն ու Կոստանդնուպոլիսը։ Այդ ամենը կարող էր բերել Օսմանյան կայսրության անկմանը։ Ռըզա բեյը դա գիտակցում էր և ինքն իրեն հարց էր տալիս, թե չէ՞ր սխալվել արդյոք սերտորեն համագործակցելով Իթթիհատի կառավարության հետ։ Եթե կայսրությունը տանուլ էր տալու պատերազմը, ապա ոչ մի կասկած չկար, որ հաղթողներր հաշիվ էին պահանջելու հայերի հետ կատարվածի համար։